ጠቅላይ ሚኒስትሩ ለተሰው ከፍተኛ አመራሮች መታሰቢያ የወይራ ችግኝ ተከሉ
አዲስ አበባ፡- የኢፌዴሪ ጠቅላይ ሚኒስ ትር ዶክተር አብይ አህመድ ባሳለፍነው ሳምንት ለተሰው ከፍተኛ የሲቪልና የመከላከያ አመራሮች ማስታወሻ ችግኝ ተከሉ። ጠቅላይ ሚኒስትር ዶክተር አብይ ባሳለፍነው  ሳምንት በባህር ዳር እና በአዲስ አበባ የተሰው አመራሮችን ማስታወሻ ነው በትናንትናው እለት በጠቅላይ ሚኒስትር ጽህፈት ቤት ቅጥር ግቢ ውስጥ የወይራ ዛፍ ችግኝ የተከሉት። የወይራ ዛፍ ችግኞቹንም በዶክተር አምባቸው መኮንን፣ በጄነራል ሰዓረ መኮንን፣ በአቶ ምግባሩ ከበደ፣ በአቶ እዘዝ ዋሴ እና በሜጀር ጄነራል ገዛኢ አበራ ስም መተከላቸውን ከጠቅላይ ሚኒስትር ጽህፈት ቤት ያገኘነው መረጃ ያመለክታል። በትናንት እለት የተካሄደው የችግኝ ተከላም የተሰው ከፍተኛ የሲቪልና የመከላከያ አመራሮች ለማስታወስ እና በሀገሪቱ በተካሄደው ለውጥ ውስጥ ለነበራቸው አስተዋጽኦ ቋሚ ማስታወሻን ለማኖር መሆኑንም ጽህፈት ቤቱ አስታውቋል።አዲስ ዘመን ሰኔ 23/2011 በጋዜጣው ሪፖርተር